钦定古今图书集成/方舆汇编/职方典/第1255卷 > 常德府山川考一 府县志合载
## 钦定古今图书集成/方舆汇编/职方典/第1255卷 > 常德府山川考一 府县志合载

本府。〈武陵县附郭。〉

阳山　在府治北三十里。由浮山左发一支，走石脉山，经罗紫山，于蔡家冲钟灵凹过峡，遂结此山。其山高耸雄峙，为常德巨镇。四时常有云气，可以占晴雨。山顶有庙，以祀阳山之神。《武陵旧经》云：“阳山之女，云梦之神，尝以夏首秋分献鱼。” 山上望江如环，望湖如镜。唐时以汉梁松配飨，因名梁山。山下有寺，一名观音寺，后废。今重修，一名洞泉寺，在梁山后。飞泉瀑布，雷吼电奔，古木疏松，卷涛鼓浪。唐季缘观开建。然梁山之名，其来自远。《前汉书地理志》注：义陵县有鄜梁山。《后汉注》：有松梁山。《水经注》：有嵩梁山。汉寿县西有阳山。义陵者，武陵也。汉寿乡去山不十里，则阳与梁，实合为一山明矣。

大龙山　：在府治北三十里。山势蜿蜒若龙，故以“大龙” 名山。旧有兴国寺。

风门山　在府治阳。山侧有石门，每风将起，此门先出黑气，若烟雾然，人以为候。又按：阳山有风洞、雷洞、雨洞，此其一洞云。

茶林山　在府治北三十里，产美茶，故名。长坡山　在府治北二十里。山不高峻，背枕阳山，前瞰诸湖，为诸山之秀。

绂紫山　：在府治北七十里，在新兴馆之西南。有宋管“白云先生之墓” 在其上。

鳌山　，在府治北九十里，本名“兽齿山。” 相传：昔有僧宣銮、义存、文邃三人同游此悟道，故其徒

称鳌山悟道

七姑山　：在府治北八十里。

药山　在府治北九十里。梁以此名县。唐为僧惟俨道场，刺史李翱曾访之。

文殊山　在府治北雁门村，旧有双松亭。宋黄庭坚诗：“文殊堂下松，永日如鸣琴。我登双松亭，时步双松阴。中自寂寞人，安禅无古今。”

龙岩山　：在府治北九十里。中有石桥，岩壁嵌空，石乳如笋，行可五里至其穴。泠然水流，不可俯视，祷雨辄应。

虎齿山　：在府治北二十里。形如虎齿，居民尝以六月祭之。

浮山　在府治阳山西北三十里，为本郡少祖山分一支，下结阳山为府，枕落一支结府城。滨沅水。

花山　：在府治西二十里。山多杜鹃花，每春季鸟鸣，花开如锦屏横列云。

善济山　在府治西八十里。昔有妖女祠，唐袁映焚之，妖遂息。后人因名山曰“善济” ，而立袁烈士祠。

善德山　在府治东南十五里。一名枉山。隋刺史樊子盖以尧曾让天下于善卷，卷避之于此，故名善德山。其村曰善卷村，《道书》第五十三福地。又曰枉人山。《水经注》曰：“沅水又东历小湾，谓之枉渚。渚东里许，便得枉人山。” 山西带循溪一百馀里，茂竹便娟，披渼荫渚，长川迳引，直抵金霞。小溪迂折，远注于沅。小湾乃善卷之钓湾也。渡枉水而西，为乾明寺，存米芾宝藏扁字。旧有“楚望” 、“临睨” 、“仰止” 三亭，后俱圮。明万历间，郡人杨时芳者，敛赀倡建石塔一座、八方楼一座，为府学巽方文笔。盖无是山，不可以为郡，堪舆家谓为捍门华表。明万历间，知府刘一全于塔前筑楼三层，上供大士，中供善卷先生、三闾大夫，沧浪渔父，以风流俗，今俱废。盖寺宇昔称壮丽，兵燹之后，荒圮颓败。清辰常镇少保杨遇明重修。木瓜山　在府治东十五里，有木瓜古寺。相传李太白长流夜郎时宿此，有诗。

淳于山　在府治。盛弘之《荆州记》曰：“武陵舞阳县有淳于、白雉二山，在宁州武陵之界，绝壑之半，有一石雉，远望首尾可长二丈，伸足翔翼，若虚中翻飞，头缀著石。”

古城山　在府治西南七十里。前有古堤，城砌宛然。考司马错城，不知定处，或即此也。又有坡，亦名曰“望城坡。”

盘古山　在府治西南三十里。山上有盘古寺，创自唐同光元年。山旁为裴家冲，冲内有裴公古井，井泉历久旱不竭。《碑铭》曰：“裴公古井，清泉皎冽。盘古之灵，液流不竭。”

五泉山　在府治西南四十里。山下有泉五处，四季长流不涸。五泉之水，其味不同，有冷者、甘者、小温者、澹者、重者，故号“五泉” 焉。

三尖山　在府治西南一百里。层峦耸翠，三峰插天。旧《志》谓金霞为常城面山形势犹少。偏如三峰，乃真文庙之文峰特秀者。山势重。七宝洞绵亘百里而来，为大江以南万山发轫之祖。山上石壁崄峻，高插云汉。中有六峒：一雷峒、二闪峒、三风峒、四云峒、五雨峒、六龙峒。凡祈晴祷雨，诣峒响应。至此，山之晦明变化，千熊万状。西望乌云山，隐跃天外。旁则稻萝岭耸出云表；浪岭坡层崖叠浪，神功寨森立嵌巉，茶合殿连峰接岫，三峰并肩，特出云外，宜吾郡人文蔚起也。武山　在府治西二十五里，一名河洑山，又名大和山。山阿中有耆阇寺，山顶有道德观，俱经兵燹。嘉靖初，方士即观址建真武庙，改名太和观。观下有卓刀泉，又云德胜泉。有崔婆井，水甚清冽，往来人皆掬饮之。井后有关公庙，又有崔婆庙，今废。其傍有西山仙井、白云峒遗迹，即张虚白醉卧处，有巨石，明崇祯间，分巡陈公瑾于其上建马伏波庙。其水出石下，谓武陵溪。石弯环如牛，俗名犀牛口。中有沙石高堆，俗呼“自来坟。” 石根潜行水中，名“石骨渡江” ，堪舆以此为常武天关山。

高吾山　在府治武山侧，一名“西山。” 盘踞森耸，周环百馀里，发迹甚远。诸山四面攒拱，其下即武陵溪，合于沅水。晋渔父黄道真隐此。

鹿山　在府治高吾山下。古有鹿穴。武陵溪人射鹿，遂入石穴，见有梯，因上，豁然明朗，桑果阴森，归以桃树记之。后复寻前处，莫知所在。塔山　在府治西南九十里。

金霞山　在府治南八十里，为府儒学。前案“夕阳斜炤，光灿陆离” 八景中《金霞晚炤》是也。正德

间，方士创立“真武庙” ，远近神之趋附者无虚日。嘉靖丁亥，知府方仕虑其惑众，毅然除之，幻妄遂息。

沧山　在府治南一百二十里，与霞山相对。上有孟子岩，讹传孟母教子曾迁于此。其水东北流出沧港，合于沅。旧《志》编入龙阳县，误。

霞山　按《一统志》：在府城南一百里，有淘金场。穿石山　，在府城西南一百二十五里，横插大江，传马援穿石窍以避暑，恐非人力，春夏水溢，则江水穿流。

龙门洞　，在府治西北六十里梁山北麓之七丘村。上有龙王庙，用软梯以下，约四丈馀，始得路。岩石空杳，中有石柱，八棱如玉。前为石室，名曰“观音堂。” 其大士遗像，皆水液滴成，宛如装塑。后有龙床，鳞爪刻画，宛同雕琢。半里许，小门内一石坪，上有小田七坵，以水之盈竭占岁之水旱，此又七坵之由名也。又约里许，前后有门，下有龙潭，幽深难料。投以石，半晌，潭底铿然如钟声。门小开，不能入，止伸手门内以取水。祷雨者取而辄应，讹传潭水与枉山白龙潭相通。唐司马刘禹锡有《龙门祷雨歌》。明成化间，知府杨宣亲至其处，因验，作歌颂之。弘治间，知县应能亦祈祷而验。典史秦颀生入其中，详其崄异云：“大江　” 在府治南，名沅水。沅水出牂牁且兰县，为傍沟水。又东至镡城县，为沅水。其支从黄平州出诸葛洞，下镇远府，始通舟流。平溪与思州水合，过沅州经洪江与黎平水合，又过江口与溆水合。又流辰溪，与锦水合，东至泸溪及辰州与酉水合，东下壶头，经怡望，历临沅，则今本府城是也。东注龙阳，与沧浪水合。有澹水出汉寿，自鼎港复与沅合，始下注洞庭，与澬、澧合流云。渐水　在府治，一名澹水，出汉寿县西阳山，今武陵县东北四十里崆巃城，古汉寿县城也。其地仍名汉寿乡，城堑犹在县西阳山则今梁山是也。所出之水，则梁山西麓灵泉寺侧石罅中水轰殷不绝为溪河。迳崆巃城下，东北流，历诸湖而出于今龙阳鼎港。按：此水为洞庭九江之一，

潜水　在府治东北一十五里。溯源九溪，下合大江。

枉水　在府治南。源出枉山，《楚辞》“朝发枉渚” ，即此。

朗水　在府治南八十里。酉水自辰州流至此，谓之朗江。《汉书》：“何卲封于此。”

沅水　按《一统志》在府城南。上自辰州界流入桃源县境，经此东流至龙阳县北，入洞庭湖。油水　，《水经注》：出武陵孱陵县西界，东过其县。县北有白石山，油水所出，东迳其县西，与洈水合。水出高城县洈山，东迳其县下，东至孱陵县入油水也。县治故城，王莽更名孱陵也。刘备孙夫人，权妹也，又更修之，其城背油向泽。

又自孱陵县之东北，迳公安县西，又北流注于大江。

泿水　，《水经注》：出武陵镡城县北界沅水谷。《山海经》曰：“祷过之山，泿水出焉，而南流注于海。” 是也。

又南至郁林潭中，县与邻水合。水出无阳县，县故镡城也。晋义熙中，改从今名，俗谓之“移溪。”溪水南至潭中，注于泿水。又东至苍梧猛陵县为清溪。又东至高要县为大水郁水。郁林之阿林县，东迳猛陵县，猛陵县在广信之西南，王莽之猛陆也。泿水于县左合郁溪，乱流迳广信县。《地理志》曰：“苍梧郡治，武帝元鼎六”年。开王莽之新广郡县曰广信亭。王氏《交广春秋》曰：“元封五年。交州自羸”县，移治于此。建安十六年，吴遣临淮步骘为交州刺史，将武吏四百人之交州，道路不通。苍梧太守长沙吴臣，拥众“五千，骘有疑于臣，先使谕臣，臣迎之于零陵，遂得进州。臣既纳骘而后有悔，骘以兵少，恐不存立。臣有都督区景，勇略与臣，同为之用。”骘恶之，阴使人请臣。臣往告景“勿诣骘。”骘请不己，景又往，乃于厅事前中庭俱斩，以首徇众，即此也。郁水又迳高要县。《晋书地理志》曰：“县东去郡五百里，刺史夏避毒徙县水居也。县有鹄奔亭。广信苏施妻始珠鬼讼于交州刺史何敞，处事与釐亭女鬼同。”王氏《交广春秋》曰：“步骘杀吴臣区景，使严舟船，合兵二万，下取南海。苍梧人衡毅、钱博、宿臣部伍兴军逆骘于”苍梧高要峡口，两军相逢，于是遂交战，毅与众投水死者千有馀人。

又东至南海番禺县西，分为二，其一南入于海。

郁水　。《水经注》：分泿南注，又东过县东南入于海。泿水东别迳番禺，《山海经》谓之贲禺者也。交州治中合浦姚文式问云：“何以名为番禺？” 答曰：“南海郡昔治在今州城中，与番禺县连接。今入城东南，偏有水坑，陵城倚其上。闻此县人名，为之番山，县名番禺。” 倘谓番山之禺也。《汉书》所谓“浮牂牁下离津，同会番禺，盖乘斯” 水西入越也。秦并天下，略定杨越，置东南一尉，西北一侯，开南海以谪徙民。至二世时，南海尉任嚣召龙川令赵佗曰：“闻陈胜作乱，豪杰叛秦，吾欲起兵阻绝新道，番禺负崄，可以为国。会病绵笃，无人与言，故召公来，告以大谋。” 嚣卒，佗行南海尉事，则拒关门，设守以法诛秦所置吏，以其党为守，自立“为王。高帝定天下，使陆贾就立佗为越王，剖符通使。至武帝元鼎五年，遣伏波将军路博德等攻南越王，五世九十二岁而亡，以其地为南海、苍梧、郁林、合浦、交趾、九真、日南也。” 建安中，吴遣步骘为交州。骘到南海，见土地形势，观尉佗旧治处，负山带海，博敞渺目，高则桑土，下则沃衍，林麓鸟兽，于何不有？海怪鱼鳖，鼋鼍鲜鳄，珍怪异物，千种万类，不可胜记。佗因冈作台，北面朝汉，圆基千步，直峭百丈，顶上三亩，复道回环，逶迤曲折，朔望升拜，名曰“朝台。” 前后刺史郡守，迁徐新至，未尝不乘车升履，于焉逍遥骘，登高远望，睹巨海之浩茫，观原薮之殷阜，乃曰：“斯诚海岛膏腴之地，宜为都也。” 建安二“十二年，迁州番禺，筑立城郭，绥和百越，遂用宁集。” 交州治中姚文式《问答》云：“朝台在州城东北三十里。” 裴渊《广州记》曰：“城北有尉佗墓，墓后有大冈，谓之马鞍冈。秦时占气者言南方有天子气，始皇发民凿破此冈，地中出血，今凿处犹存，以状取目，故冈受厥称焉。” 王氏《交广春秋》曰：“越王赵佗，生有奉” 制称藩之节，死有秘异神密之墓。佗之葬也，因山为坟，其垄茔可谓奢大。葬积珍玩，吴时遣使发掘其墓，求索棺柩，凿山破石，费日损力，卒无所获。佗虽奢僭，慎厥其身，乃令后人不知其处。有似松乔仙景牧竖，固无残矣。邓德明《南康记》曰：“昔有卢耽，仕州为治中，少栖仙术，善解云飞，每夕辄凌虚归” 家，晓则还州。尝于元会至朝，不及朝列，化为白鹄，至阁前，回翔欲下。威仪以石掷之，得以只履。耽惊还就列，内外左右，莫不骇异。时步骘为广州，意甚恶之，便以状列闻，遂至诛灭。《广州记》称：“吴平，晋卢循为刺史。循乡人语循虾须长一尺，循以为虚，责其人，乃至东海取虾须，长四尺，远送示循。循始谢” ，厚为遣。其一水南入者，郁川分派迳四会入海也。其一即川东别迳番禺城下，《汉书》所谓“浮牂牁，下离津，同会番禺” ，盖乘斯水而入于越也。泿水又东，迳怀化县，入于海。水有䱜鱼。裴渊《广州记》曰：“䱜鱼长一丈，大数围，皮皆鑢物。生子，子小，随母觅食，惊则还入母腹。” 《吴录地理志》曰：“䱜鱼子朝索食，暮入母腹。” 《南越志》曰：暮从脐入，旦从口出。腹里两洞肠，贮水以养子，肠容二子，两则四焉。其馀又东至龙川水，为涅水，北入员水。泿水枝津衍注：自番禺东历增城县。《南越志》曰：“县多鵔鸃。鵔鸃，山鸡也。光彩鲜明，五色眩耀，利距善斗，世以家鸡斗之，则可擒也。” 又迳博罗县西界龙川，左思所谓“目龙川而带坰” 者也。赵佗乘此县而跨据南越矣。

便河　在府治北门外。元郡监哈。所辟以民输运艰于肩荷，乃从北门起至潜水十五里，开河以便之。岁旱，人得以溉田，民甚赖焉，故谣云：《哈》“开便河，恩多怨亦多。”百年千载后，恩在怨消磨。

港南湖　：在府治东郭外半里。旧属居民渔利之所，渐成泥淤无几矣。

东湖　：在府治内之东岸。傍有铁船庙，有水星楼，以镇府前一带火变。今圮址存。

白马湖　在府治西七里。一名“白蟒湖。” 谓昔有巨蟒出此。昔宋柳拱辰滨此以隐归老桥，即其津也。

柳叶湖　：在府治东十里。郡人太常龙君御有《㶏园》齿于湖上。其南山之梅，功德庵之佛，堤柳渔歌，松风水月，皆极其秀。

盘塘湖　：在府治东二十里。

沾天湖　：在府治北三十里。

牛溪湖　：在府治北四十里。

青草湖　：在府治东北七十里绂紫山下。杜子美诗云：“青草续为名。”

笠湖　：在府治东北七十里。湖中沙洲数浮，其形如笠，故以“笠” 名其湖。

鹰湖　在府治东北六十里。渐水之所经。郡人罗时升以“晚盖堂” 临之。湖光月色，霜气晓烟，使人应接不暇。诸名人题咏有诗。

冲天湖　：在府治东北七十里。

马颈湖　：在府治东北一百二十里。

士桥湖　：在府治东北六十里。

紫苑洲　：在府治境内。其洲丛生紫苑，人因以此名其洲。

白沙洲　：在府治东三十里。八景中有曰《白沙晴月》。

雷家洲　：在府治西十五里。

陈家洲　在府治西十五里。上有民居，以种蔬为业者多。

丹洲　在府治西二十里。相传掘土得丹砂，人以此名。又其土赤似丹，故名。杨太傅谓为吾郡称鼎州者，以其形如鼎，此为鼎之一足。郡人太常龙君膺、总督杨君鹤于其洲以建寺，额曰“神鼎寺。” 久圮，今其洲人重修。

武陵溪　在府治西三十里，源出武山，入沅江。唐孟浩然有诗：“武陵川路狭，前棹入花林。莫测幽源里，仙家信几深。水回青嶂合，云渡绿溪阴。坐听闲猿啸，弥清尘外心。”

马子溪　在府治西十里。有桥曰“万相桥。” 苏公溪　在府治西三十里。

岳王溪　：在府治南三十里。

阳家溪　：在府治北二十里。

莫家溪　：在府治南九十里。

李广溪　：在府治北二十里。

唐家溪　：在府治南九十里。

何家溪　：在府治北二十五里。

马龙潭　：在府治东四十里流花港口。其潭最深。

上、下百胜潭　：在府治东十里。德山上，镇江渡下。

德山潭　：在府治德山下。传有白龙蟠伏于其内，其底与山上白龙井相通。

杨树潭　：在府治东十五里。

白沙潭　：在府治东三十里。

牛皮潭　：在府治东四十里。

德胜潭　：在府治东二十里。

朝宗潭　在府治东二十五里。以上俱上自河洑，下至龙阳杨旗嘴，属本府河泊所，谓之“九潭。” 三闾港　在府治东二里。昔屈原游此，故以名港。

罗卜港　：在府治东五里。传傅罗卜孝传里闾，故“崇孝港” 、“罗卜港” 皆以此名。郡人刘昌臣祖墓在此。

乌龙港　：在府治西二里。俗传有乌龙潜此。新口港　：在府治西五里。

石塔港　在府治北二里万金村。旧有小港，不通舟楫。永乐十三年，常德卫指挥李忠因城垣圮塌，开濬成港，以便装运砖石，长约二十馀里。穿紫桥港　，在府治西八里，贺奇母唐安人墓在此。

黄港　：在府治东十三里。通大江。

官仓港　：在府治南六十里。

余家港　：在府治西十五里。

沙石港　：在府治南十里。

大溪港　：在府治南三十里。通大江。

花叶港　：在府治南四十里，通沅水。

两汊港　：在府治西六十里。通花叶、官仓二港，故名。

流花口港　：在府治东四十里。循大江旁由港入，通华容交港以达荆江，可避洞庭之险，又可刻途路之期，甚为往来之便。

崇孝港　：在府治东北八十里。相传孝子傅罗卜居此，故名。今街为“崇孝街。”

石公渡港　：在府治北六十里。通大江。

清泥湾　：在府治西十五里。

竹湾　在府治西南二十里，八景中《竹湾》《雪艇》是也。江边有高陂古寺，疏竹摇青，残云留谷，渔家数椽，茆屋几篱，亦雅观也。雪时洲宛如艇。龙湾　在府治西三十里。

唐家湾　：在府治西五十里。

芷头湾　在府治东三十里。取沅有芷，故名。磨盘滩　在府治东北十里。陈洪谟有祖墓在此。

砚瓦滩　：在府治西二十里。

黄泥滩　：在府治北七十里。

九冈冲　：在府治东南六十里。

烂泥冲　在府治东南三十里。

下阳坪　：在府治西北十里。

高坪　：在府治东北十里。港水环拱如带，遥望德山，在案若揖。

柳映池　在府治东报恩观。

白鹤池　在府治内。昔有人来朗州鬻墨，索值笏一缗，无有肯售者。一日，以墨一笏授其道旁之贫者，不索其值。贫者挟以归，开视之，乃金也。朗州人闻，竞夺所有，群以白于刺史李翱。翱诘之，巳而所夺者皆土。翱知其异，因索其人，惟遗芒鞋一只，以献乎翱，翱不受。鬻墨者以鞋投诸池中，化为白鹤而去。因辟地为亭，扁之曰“白鹤轩。” 其轩修葺不一，明万历间，知府萧腾凤重修，因为记以传于后。旧传武陵太守偶出行道中见一人以鬻草屦于市，知为异人也，命市以归。将蹑之，为其家人所止，投之池，即化白鹤飞去，因命名曰“白鹤池。” 后复见之山中，其人口诵一绝曰：“芒鞋织得甚坚牢，万两黄金价不高。当时不听妻儿语，跟我蓬莱走一遭。” 言终不见。事与《前记》相异同，故附载之云。

龙池　在府治前。宋谢承为守时，有黄龙见池水中，承缮表称贺，遂名“池” 云。

火星池　在府治学后，俗传曾有火星坠于其中。吴都御史廷举命官清出按府学，“頖池之水，从后入火星池，过明月桥、土地祠，下通玉带河，绕缠县学。往年疏通无滞，故县学科第盛于府学。今壅淤已甚，急宜修濬。”

明月池　，有三，一在府治天庆观前，俗称放生池；一在桃源县治西，一在龙阳县治东。

《冽清泉　》：在府治庆丰坊西。

濯剑泉　在府治修真观内。

卓刀泉　在府治西三十里。昔蜀将关公过此，以刀卓地出泉，故名。后人嘉其清冽，故名“清胜泉。”

圣惠泉　在府治修真观前，同知吴寅开。“得一泉　” ，在府治天庆观前左。其水澄澈甘美。“无咎泉　” ，在府治珠履坊北。

双柏泉　：在府治戒石亭左。知府杨英得于双柏下，故名。

龙坑　在府治清平门外。

澄清井　在府治东按察司前。

胭脂井　：在府治西街。每取水，桶中赤色一点，大如胭脂。或曰：“其水可染颜色” ，故名。

果行井　在府治大善寺前。

四眼井　“在府治西四百馀步。”

铜板井　在府治“绣衣坊” 前。

玉泒井　在府治天庆观西。

胡家井　在府治东南六十里中淰村，地名牛桥。其水清冽甘冷，然每年四季涌溢不竭，但于年终除夕之日一刻而枯，居民淘净祭之。其次年元旦子刻即满溢如常。自历日改闰之年，便不相应。仍照《未来历》所载，除夕之日枯，元日溢，亦类古蓂荚，彼定之于木，此定之井泉也。附记之，以章其异。

丝瓜井　在府治天庆观之左后，县学秀水斗门之前。传刘海所戏之蟾于井中。每夜有白气一道直冲云汉间，人不知其异。独刘海望而知之，取其蟾而仙去。人称“刘海戏蟾” ，即此物也。橘香井　在府治东。

白龙井　在府治枉山中，与潭通。

异泉井　在府治学黑门之东，涤生池之西。明成化八年，同知李泰承祀事，泉水忽出，人以为异泉。泰因凿井构亭以覆之。今亭圮而井犹存，其味甘冽可饮。

功德井　：在府治庆丰仓街前。味甘，取八《功德》以命名。

博济井　“在府治西五百馀步。”

义井　在府治北二十里上桥。泉甚甘冽。仙姑井　在府治北四十里大龙坡西。其泉清冽，久旱不枯，其味甘冷异常。上有仙姑庙。郡人陆幼祯《诗》云：“大龙坡西仙姑井。” 。